[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2008.9.25

COM(2008) 574 végleges

Javaslat:

A TANÁCS HATÁROZATA

az Európai Közösség által az AKCS–EK Nagykövetek Bizottságában a tizedik Európai Fejlesztési Alapból Szomália részére elkülönített forrásokra vonatkozó határozat tekintetében elfogadandó álláspontról

(előterjesztő: a Bizottság)

INDOKOLÁS

Szomália tagja volt az Afrikai, Karibi és Csendes-óceáni Államok Csoportjának (a továbbiakban: AKCS) 1991-ig, amikor megdöntötték a kormányt. Azóta nem sikerült Szomáliában elismert kormányt felállítani, melynek következtében a Közösség, a tagállamok és az AKCS-országok közötti, 2000. június 23-án Cotonouban aláírt, és 2005. június 25-én felülvizsgált partnerségi megállapodást sem ratifikálták. A Tanács Főtitkárságának tájékoztatása szerint a felülvizsgált megállapodás 2008. július elsején lépett hatályba. Az AKCS–EK partnerségi megállapodás 93. cikkének (6) bekezdése szerint „az AKCS–EK Miniszterek Tanácsa határozhat úgy, hogy különleges támogatást nyújt korábbi AKCS–EK egyezményekben részes olyan AKCS-államoknak, amelyek szabályszerűen létrehozott kormányzati intézmények hiányában nem tudták aláírni vagy ratifikálni ezt a megállapodást.”

A 2007. augusztus 1-jei C(2007) 3617 bizottsági határozat által elfogadott felosztási kritériumok alapján a 2007. október 30-i C(2007) 5223 bizottsági határozat 212 millió eurót különített el programozható tevékenységekre („A” keret), és 3,8 millió eurót váratlanul fellépő szükségletek fedezésére („B” keret). Ezt a felosztást jóvá kell hagynia az AKCS-EK Miniszterek Tanácsának.

A 2008–2013-as szomáliai különleges támogatási programot, amely az ebből a forrásból támogatható programokat körvonalazza, valamint az EU és Norvégia 2008–2013-ra vonatkozó szomáliai stratégiai dokumentumát az Európai Fejlesztési Alap bizottságának keretében június 10-én jóváhagyták a tagállamok.

A Bizottság ezért azt javasolja, hogy a Tanács hagyja jóvá a csatolt határozatot, amely az Európai Közösség által az AKCS–EK Nagykövetek Bizottságában képviselendő álláspontra vonatkozik.

Javaslat:

A TANÁCS HATÁROZATA

az Európai Közösség által az AKCS–EK Nagykövetek Bizottságában a tizedik Európai Fejlesztési Alapból Szomália részére elkülönített forrásokra vonatkozó határozat tekintetében elfogadandó álláspontról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 300. cikke (2) bekezdésére,

tekintettel a Bizottság javaslatára,

mivel:

1. Az AKCS-EK Miniszterek Tanácsa 2001. december 20-i 3/2001. határozata[1] 150 millió eurót különített el a Szomáliával való fejlesztésfinanszírozási együttműködésre a 2007 végéig tartó időszakra a 8. és 9. Európai Fejlesztési Alapból (EFA) az AKCS-EK partnerségi megállapodás 93. cikkének (6) bekezdése alapján. Ez a rendelkezés lehetővé teszi az AKCS-EK Miniszterek Tanácsa számára, hogy külön támogatást biztosítson azon AKCS-államok részére, amelyek korábbi AKCS-EK egyezmények aláíró felei voltak, és amelyek szabályszerűen létrehozott kormányzati intézmények hiányában nem voltak képesek aláírni vagy ratifikálni ezt a megállapodást.

2. Az AKCS–EK Miniszterek Tanácsának a 3/2001 határozatot módosító, 2007. május 25-i 3/2007 határozata[2] értelmében a 9. Európai Fejlesztési Alapból Szomáliának nyújtandó forrásokat 39 millió euróval növelték.

3. A felülvizsgált AKCS-EK partnerségi megállapodás[3], és vele együtt az annak Ib. mellékletében rögzített 2008–2013-as többéves pénzügyi keret[4] 2008. július 1-jén hatályba lépett. A megállapodás 93. cikkének (6) bekezdése továbbra is érvényes Szomáliára.

4. A Szomália lakosságának nyújtott támogatás folyamatosságának biztosítása érdekében forrásokat kell elkülöníteni erre a célra a 10. EFA-ból, amely a 2008-2013-as időszakot öleli fel.

A 10. EFA forrásaiból Szomáliának azon AKCS-csoporthoz tartozó országokéhoz hasonló mértékben kell részesülnie, amelyek megerősítették az AKCS-EK partnerségi megállapodást. Ha Szomália is részese lenne a 10. EFA támogatáselosztási modelljének[5], amely az országok szükségletein és az AKCS-EK partnerségi megállapodás IV. mellékletének 3. cikkében rögzített teljesítményekkel kapcsolatos feltételeken alapul, Szomália részére 212 millió eurót különítenének el makrogazdasági támogatásra, ágazati politikákra, valamint a közösségi támogatások kiemelt és nem kiemelt területein végrehajtandó programok és projektek támogatására, és 3,8 millió eurót a szintén a fenti cikkben meghatározott, váratlanul fellépő szükségletek fedezésére; ezért ennek megfelelő összegeket kellene rendelkezésre bocsátani a különleges támogatás keretében.

5. Az Európai Közösségnek támogatni kell e források elkülönítését az EFA alapjából Szomália számára,

A KÖVETKEZŐKÉPPEN HATÁROZOTT:

Egyetlen cikk

A Közösség által az AKCS–EK Nagykövetek Bizottságában képviselendő álláspont a 10. EFA-ból Szomália számára elkülönítendő források tekintetében az, hogy támogassa az AKCS-EK Miniszterek Tanácsának csatolt határozattervezetét.

Kelt Brüsszelben, [...]-án/-én.

a Tanács részéről

az elnök

MELLÉKLET

Az AKCS–EK Miniszterek Tanácsának határozattervezete a tizedik Európai Fejlesztési Alapból Szomáliának nyújtandó források elkülönítéséről

AZ AKCS-EK MINISZTEREK TANÁCSA,

tekintettel a 2000. június 23-án Cotonou-ban aláírt AKCS–EK partnerségi megállapodásra és a 2005. június 25-én Luxembourgban felülvizsgált megállapodásra[6], és különösen annak 93. cikke (6) bekezdésére,

mivel:

6. Az AKCS-EK Miniszterek Tanácsa 2001. december 20-i 3/2001 határozata[7] 150 millió eurót különített el a Szomáliával való fejlesztésfinanszírozási együttműködésre a 2007 végéig tartó időszakra a 8. és 9. Európai Fejlesztési Alapból (EFA) az AKCS-EK partnerségi megállapodás 93. cikkének (6) bekezdése alapján, amely lehetővé teszi az AKCS-EK Miniszterek Tanácsa számára, hogy támogatást ítéljen meg olyan korábbi AKCS–EK egyezményekben részes AKCS-államoknak, amelyek szabályszerűen létrehozott kormányzati intézmények hiányában nem tudták aláírni vagy ratifikálni ezt a megállapodást.

7. Az AKCS–EK Miniszterek Tanácsának a 3/2001 határozatot módosító, 2007. május 25-i 3/2007 határozata[8] értelmében a 9. Európai Fejlesztési Alapból Szomáliának nyújtandó forrásokat 39 millió euróval növelték.

8. A felülvizsgált AKCS-EK partnerségi megállapodás[9], és vele együtt az annak Ib. mellékletében rögzített 2008-2013-as többéves pénzügyi keret 2008. július 1-jén hatályba lépett. A megállapodás 93. cikkének (6) bekezdése továbbra is érvényes Szomáliára.

9. A Szomália lakosságának nyújtott támogatás folyamatosságának biztosítása érdekében forrásokat kell elkülöníteni erre a célra a 10. EFA-ból, amely a 2008-2013-as időszakot fedi le.

10. A 10. EFA forrásaiból Szomáliának azon AKCS-csoporthoz tartozó országokéhoz hasonló mértékben kellene részesülnie, amelyek megerősítették az AKCS-EK partnerségi megállapodást. Ha Szomália is részese lenne a 10. EFA támogatáselosztási modelljének[10], amely az országok szükségletein és az AKCS-EK partnerségi megállapodás IV. mellékletének 3. cikkében rögzített teljesítményekkel kapcsolatos feltételeken alapul, Szomália részére 212 millió eurót különítenének el makrogazdasági támogatásra, ágazati politikákra, valamint a közösségi támogatások kiemelt és nem kiemelt területein végrehajtandó programok és projektek támogatására, és 3,8 millió eurót a szintén a fenti cikkben meghatározott, váratlanul fellépő szükségletek fedezésére; ezért ennek megfelelő összegeket kell rendelkezésre bocsátani a különleges támogatás keretében.

11. Az AKCS-EK Miniszterek Tanácsa 2007. május 25-én megállapodott arról, hogy a 10. EFA keretében Szomáliának nyújtott különleges támogatás felülvizsgálati munkájának vonatkozásában átruházza hatáskörét a Nagykövetek Bizottságára,

A KÖVETKEZŐKÉPPEN HATÁROZOTT:

1. cikk

12. A tizedik Európai Fejlesztési Alap nemzeti és regionális együttműködésre elkülönített tartalékából 215,8 millió eurót kell a Szomáliának nyújtott különleges támogatásra fordítani az AKCS-EK partnerségi megállapodás 93. cikkének (6) bekezdése alapján. Ebből az összegből:

13. 212 millió eurót az intézményfejlesztésre, illetve a gazdasági és szociális fejlesztésre irányuló erőfeszítésekre kell fordítani, különös figyelemmel a lakosság legsérülékenyebb rétegeinek szükségleteire. Ezt az összeget speciális támogatási stratégia keretében programozzák;

14. 3,8 millió eurót az olyan váratlanul fellépő szükségletek kielégítésre fordítanak, mint például a gyorssegélyek, amennyiben ez a támogatás nem finanszírozható az EU költségvetéséből.

15. A Bizottság látja el az engedélyezésre jogosult nemzeti tisztviselő feladatait e támogatások programozása és végrehajtása során, az AKCS-EK partnerségi megállapodás IV. melléklete 4. cikkének (5) bekezdésével összhangban.

2. cikk

Az Európai Bizottság megteszi az ezen határozat végrehajtásához szükséges intézkedéseket.

3. cikk

Ez a határozat elfogadásának napján lép hatályba.

Kelt Brüsszelben, [...]-án/-én.

Az AKCS-EK Miniszterek Tanácsa részéről

Az AKCS–EK Nagykövetek Bizottságának elnöke

[1] HL L 56., 2002.2.27., 23. o.

[2] HL L 175., 2007.7.5., 36. o.

[3] HL L 209., 2005.8.11., 27. o.

[4] HL L 247., 2006.9.9., 22. o.

[5] C(2007) 3617, 2007.8.1.

[6] HL L 209., 2005.8.11., 27.o.

[7] HL L 56., 2002. 2. 27., 23. o.

[8] HL L 175., 2007.7.5., 36. o.

[9] HL L 209., 2005.8.11., 27.o.

[10] C(2007) 3617, 2007.8.1.